《九华山》
清代·张祖同

长风缥缈赴瀛海，吹落数朵青莲花。孤舟雪尽正东下，云外玉屏张九华。

天低积铁壁孤倚，梯石横嵌蹋龙尾。豫樟十抱翻回飙，俊骨无声半空起。

传言灵气钟盘陀，上寺下寺云嵯峨。玉京群帝白昼下，亦应旌旗相荡摩。

却瞻齐山渺难识，洞天卅二无颜色。虎豹噤声林木尽，兵戈世外仍消息。

日夜山边走怒潮，蓉溪荻港萧条极。兴衰之事不足陈，江翻岸倒空千春。

兹山得名自李白，怅望书堂无复存。兴酣落笔凌绝顶，只今谁是谪仙人？

作者简介：张祖同，字雨珊，长沙人。同治壬戌举人。有《湘雨楼诗钞》。